O pensiune din Șaru Dornei, a cărei activitate fusese suspendată de pompieri în data de 2 mai a.c. din cauză că nu avea autorizație de securitate la incendiu, a fost găsită sâmbătă de polițiști în plină pregătire pentru un eveniment privat.
Potrivit polițiștilor, în data de 11 mai a.c., un echipaj din cadrul Secției 15 Poliție Rurală Vatra Dornei, împreună cu un lucrător din cadrul Poliției Economice Vatra Dornei au desfășurat un control la o pensiune din comuna Șaru Dornei, care în urma unui control al reprezentanților ISU „Bucovina” Suceava, în data de 2 mai a.c., a fost sancționată contravențional și s-a dispus măsura complementară de oprire a funcționării și utilizării spațiului, până la obținerea autorizației de securitate la incendiu. În urma controlului efectuat sâmbătă, 11 mai a.c., de către polițiști, s-a constatat că unitatea funcționa, respectiv în bucătărie se desfășurau activități de preparare a produselor alimentare pentru a fi servite în cadrul unui eveniment privat.
În cauză s-a întocmit dosar penal, sub aspectul săvârșirii infracțiunii de exercitarea fără drept a unei profesii sau activități.